PRANEŠIMAS ŽINIASKLAIDAI
2025 m. spalio 7 d.

**Lietuvos gyventojai skolinasi daugiausiai Baltijos šalyse: gautus pinigus dažniausiai skiria kasdienėms išlaidoms**

**35 proc. Lietuvos gyventojų vartojimo paskolas ima vartojimo reikmėms, 28 proc. būsto remontui, o dar 24 proc. – automobiliui įsigyti, rodo naujausi „Luminor“ duomenys. Kokias tendencijas atskleidžia šie skaičiai ir kuo Lietuva išsiskiria Baltijos šalių kontekste, pasakoja „Luminor“ banko Vartojimo paskolų verslo plėtros vadovė Rūta Mylė.**

**Skiria vartojimo reikmėms**

„Luminor“ banko duomenimis, vidutinė paskolos suma mūsų šalyje siekia apie 6 tūkst. eurų. Pasak ekspertės, Lietuvos gyventojai vartojimo paskolas dažniausiai renkasi būtent vartojimo reikmėms.

„Tai gali būti tiek nenumatytos išlaidos, tokios kaip automobilio remontas ar skubios medicinos paslaugos, tiek sezoniniai pirkiniai, pavyzdžiui, žieminės padangos ar sodo įranga. Paskola tampa priemone užtikrinti finansinį stabilumą, kai mėnesinis biudžetas nepadengia papildomų poreikių“, – sako R. Mylė.

Be to, 28 proc. Lietuvos gyventojų vartojimo paskolas ima būsto remontui ar renovacijai.

„Tokios investicijos ilguoju laikotarpiu didina ne tik gyvenimo kokybę, bet ir būsto vertę. Galime daryti išvadą, kad Lietuvos žmonės į būstą žiūri strategiškai – kaip į ilgalaikę investiciją, kuri gali atsipirkti per mažesnes sąskaitas ir išaugusią būsto vertę“, – aiškina R. Mylė.

**Lyderiai Baltijos šalyse**

Palyginus Baltijos šalis, vidutinė vartojimo paskolos suma Lietuvoje siekia 6 tūkst. eurų, rodo „Luminor“ banko duomenys. Ši suma didesnė nei Latvijoje (5 tūkst. Eur) bei Estijoje (5,4 tūkst. Eur).

„Lietuvos gyventojai ryžtasi paskolomis padengti ne tik vartojimo išlaidas, bet ir imtis didesnių projektų, tokių kaip namų remontas ar energinio efektyvumo sprendimai. Siekiant ilgalaikės finansinės naudos, tokie pasirinkimai gali padėti apsaugoti šeimos biudžetą nuo netikėtų išlaidų ateityje. Vis dėlto skolintis visada būtina atsakingai, atsižvelgiant į savo finansines galimybes ir ilgalaikius įsipareigojimus“, – teigia R. Mylė.

Be to, mūsų šalies gyventojai daugiau investuoja ir į savo būsto atnaujinimą – vidutinė vartojimo paskolos suma šiam tikslui siekia 11 tūkst. eurų, o Latvijoje ir Estijoje – po 9 tūkst. eurų. R. Mylė taip pat atkreipia dėmesį, kad kaimynėje Latvijoje šias paskolas namų atnaujinimui ima vos 18 proc. gyventojų (Lietuvoje – 28 proc.) – 49 proc. jų pinigus išleidžia vartojimo reikmėms.

Lietuva taip pat išsiskiria tarp Baltijos šalių žaliųjų kreditų populiarumu. „Luminor“ banko paskolos aplinką tausojantiems automobiliams Lietuvoje yra dvigubai populiaresnės nei Latvijoje ir netgi dešimteriopai nei Estijoje.

„Taigi, galima drąsiai sakyti, kad lietuviai skolinasi atsakingiau. Jie dažniau nei latviai ir estai paskolas ima namų atnaujinimui, tokiu būdu pagerindami savo gyvenimo kokybę ir turto vertę, taip sumažindami ir kasdienes šildymo ar elektros išlaidas. Taip pat džiugu, kad palyginus su kaimynais, mažesnė dalis mūsų šalies gyventojų pritrūksta lėšų vartojimo reikmėms – Lietuvoje trečdalis vartojimo paskolų imamos nenumatytoms kasdienėms ar sezoninėms išlaidoms, o Latvijoje tam imama beveik pusė visų vartojimo paskolų“, – apibendrina ekspertė.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Birutė Eimontaitė

„Luminor“ komunikacijos vadovė

Tel.: +370 684 28342

El. p.: birute.eimontaite@luminorgroup.com